**Rasmus Reijola** (s. 26. marraskuuta 1992 Vantaa) on suomalainen jääkiekkomaalivahti, joka pelaa SM-liigajoukkue Vaasan Sportissa.

Ura
---

Reijola on espoolaisen Jäähongan kasvatti. Hän siirtyi juniorina sittemmin Karhu-Kissoihin, josta Reijola siirtyi kaudeksi 2008–2009 East Hockey Clubin B2-junioreihin. Hänellä oli B2-nuorten SM-sarjan paras torjuntaprosentti (93,0%). Kauden 2009–2010 Reijola vietti vaihto-oppilaana Yhdysvalloissa, South Kent Schoolissa. Kaudeksi 2010–2011 hän palasi Suomeen ja siirtyi Saimaan Pallon A-nuoriin. Kauden 2011–2012 Reijola pelasi Espoo Bluesin A-nuorissa, jossa hän pelasi suurimman osan joukkueen runkosarjaotteluista, mutta jäi pudotuspeleissä kakkosmaalivahdiksi runkosarjan lähinnä miesten peleissä pelanneelle Jonathan Iilahdelle.

Vuosina 2012–2016 Reijola kävi St. Cloud State Universityn yliopistoa. Hänen vastuunsa jäi kuitenkin jokaisella kaudella vähäiseksi ja Reijola pelasi enimmillään viisi ottelua kaudessa. *Sophomore -vuotensa* 2013–2014 päätteeksi hän voitti ilman yhtään pelattua ottelua NCHC:n runkosarjan mestaruuden, Penrose Cupin. *Senior -vuotensa* 2015–2016 päätteeksi Reijola voitti sarjan mestaruuden. Kaudeksi 2016–2017 hän siirtyi jatkamaan opintojaan Alaska-Anchoragen yliopistoon, jossa Reijola jäi selkeäksi kakkosmaalivahdiksi Olivier Manthalle.

Kaudeksi 2017–2018 Reijola siirtyi vuoden mittaisella sopimuksella Mestis-joukkue Rovaniemen Kiekkoon. Hän nousi joukkueen selkeäksi ykkösmaalivahdiksi ja pelasi 31 runkosarja- ja kaksi Suomen Cupin ottelua torjuen yhden nollapelin. 3. marraskuuta 2017 Reijola onnistui maalinteossa vieraissa Espoo Unitedia vastaan viimeisteltyään RoKille 3–6-loppulukemat vastustajan tyhjään maaliin ajassa 58.20. Hän jatkoi joukkueessa myös kaudella 2018–2019. Tammikuussa 2019 RoKi lainasi Reijolan 14. helmikuuta asti ulottuvalla sopimuksella SM-liigajoukkue Hämeenlinnan Pallokerhoon paikkaamaan Emil Larmin loukkaantumista. Hän teki liigadebyyttinsä 11. tammikuuta 2019 vieraissa Helsingin IFK:ta vastaan. Reijola torjui HPK:n 2–3-voittoon päättyneessä ottelussa 16 kertaa. Reijola pelasi joukkueessa kolme ottelua, mutta hän palasi RoKin vahvuuteen kuitenkin yli viikko ennen lainasopimuksensa päättymistä, kun Emil Larmi oli toipunut odotettua nopeammin pelikuntoon.

Reijola siirtyi kaudeksi 2019–2020 1+1-vuotisella sopimuksella Hämeenlinnan Pallokerhon SM-liigajoukkueeseen. Hän torjui ensimmäisen nollapelinsä miesten pääsarjatasolla Mestarien liigassa 8. lokakuuta 2019 tanskalaista Rungsted Seier Capitalia vastaan. Reijola torjui HPK:n 2–0-voittoon päättyneessä ottelussa 21 kertaa. Ensimmäisen nollapelinsä SM-liigassa hän torjui 14. helmikuuta 2020 Mikkelin Jukureita vastaan. Reijola torjui HPK:n 1–0-voittoon päättyneessä ottelussa 22 kertaa. Janne Korpela valitsi hänet ottelun Alumnien tähtien ykköstähdeksi. Reijola pelasi kauden aikana 16 runkosarja- ja kaksi CHL-ottelua. Hän toimi pääasiassa Joona Voutilaisen selkeänä kakkosmaalivahtina. Reijola pelasikin suurimman osan otteluistaan kevätkaudella Voutilaisen ollessa loukkaantuneena.

Kaudeksi 2020–2021 Reijola siirtyi vuoden mittaisella sopimuksella Vaasan Sportiin. Hänen kautensa alkoi sensaatiomaisesti, sillä Reijola torjui joukkueelleen nollapelin kolmessa ensimmäisessä runkosarjaottelussa, joista kaikki pelattiin vieraissa Vaasan Sähkö Areenan remontin vuoksi. Hänen nollaputkensa kesti kaikkiaan 198.41 minuuttia ja katkesi lopulta neljännen ottelun avauserässä. Reijola kuitenkin jäi kauden mittaan Sportin kakkosmaalivahdiksi Niko Hoviselle ja hän pelasi 20 runkosarjaottelua. Reijola onnistui torjumaan nollaputkensa jälkeen loppukaudella vain yhden voiton varsinaisella peliajalla. Maaliskuussa 2021 hän teki seuran kanssa vuoden mittaisen jatkosopimuksen.

Kaudella 2021–2022 Reijolan vastuu Sportissa kasvoi reilusti, kun hänen aisaparinsa Niko Hovisen kausi päättyi ennenaikaisesti loukkaantumiseen jo tammikuussa 2022. Reijola pelasi 34 runkosarjaottelua torjuen seitsemän voittoa ja kolme nollapeliä, mutta hänen kautensa osoittautui kuitenkin melko ailahtelevaksi varsinkin pelikuorman lisääntyessä. Tammikuussa 2022 Reijola teki Sportin kanssa kaksivuotisen jatkosopimuksen. Kaudella 2022–2023 hän nousi Hovisen poissaolojen myötä Sportin ykkösmaalivahdiksi. Hovisen siirryttyä Tapparaan helmikuussa 2023 Reijola pelasi joukkueen kaikki loppukauden ottelut.

Muuta
-----

Reijolan isä Tommi pelasi omalla urallaan maalivahtina viisi SM-liigaottelua Saimaan Pallossa kaudella 1985–1986.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2010–2011 | SaiPa | A-SM | 13 |  |  |  | 618 |  | 0 | 5.34 | 85,4 | – | – | – | – | – | – | – | – |
| 2011–2012 | Blues | A-SM | 22 |  |  |  | 1196 |  | 2 | 3.11 | 88,4 | – | – | – | – | – | – | – | – |
| 2012–2013 | St. Cloud State Univ. | WCHA | 4 | 0 | 2 | 0 | 143 | 11 | 0 | 4.59 | 81,7 | – | – | – | – | – | – | – | – |
| 2013–2014 | St. Cloud State Univ. | NCHC | 0 |  |  |  |  |  |  |  |  | – | – | – | – | – | – | – | – |
| 2014–2015 | St. Cloud State Univ. | NCHC | 5 | 1 | 1 | 0 | 197 | 7 | 0 | 2.13 | 90,1 | – | – | – | – | – | – | – | – |
| 2015–2016 | St. Cloud State Univ. | NCHC | 5 | 1 | 0 | 0 | 130 | 6 | 0 | 2.77 | 87,8 | – | – | – | – | – | – | – | – |
| 2016–2017 | Univ. of Alaska-Anchorage | WCHA | 6 | 0 | 3 | 2 | 300 | 14 | 0 | 2.80 | 92,0 | – | – | – | – | – | – | – | – |
| 2017–2018 | RoKi | Mestis | 31 | 9 | 13 | 8 | 1783 | 100 | 1 | 3.23 | 90,4 | – | – | – | – | – | – | – | – |
| 2018–2019 | RoKi | Mestis | 41 | 16 | 16 | 9 | 2433 | 115 | 3 | 2.80 | 90,2 | 6 | 2 | 4 | 355 | 20 | 0 | 3.33 | 89,0 |
|  | HPK | SM-liiga | 3 | 2 | 0 | 1 | 182 | 8 | 0 | 2.67 | 85,7 | – | – | – | – | – | – | – | – |
| 2019–2020 | HPK | SM-liiga | 16 | 6 | 4 | 4 | 840 | 29 | 1 | 2.07 | 89,7 | – | – | – | – | – | – | – | – |
| 2020–2021 | Sport | SM-liiga | 20 | 4 | 10 | 6 | 1182 | 56 | 3 | 2.84 | 88,4 | – | – | – | – | – | – | – | – |
| 2021–2022 | Sport | SM-liiga | 34 | 7 | 13 | 14 | 2035 | 85 | 3 | 2.51 | 88,7 | – | – | – | – | – | – | – | – |
| 2022–2023 | Sport | SM-liiga | 42 | 10 | 28 | 8 | 921 | 115 | 1 | 2.78 | 88,9 | – | – | – | – | – | – | – | – |

Lähteet
-------

* Rasmus Reijola The Internet Hockey Databasessa (englanniksi)
* Rasmus Reijola Eurohockey-sivustolla (englanniksi)
* Rasmus Reijola *Elite Prospects*. Everysport Media Group AB.  (englanniksi)

### Viitteet

1. ↑  Virtanen kehuu koko joukkuetta *vaasansport.fi*.  15.10.2020. Hockey-Team Vaasan Sport Oy. Viitattu 22.10.2020.
2. ↑  RoKi Hockey *facebook.com*.  14.12.2018. RoKi Hockey Oy. Viitattu 11.1.2019.
3. 1 2  Tilastot *liiga.fi*. Jääkiekon SM-liiga Oy. Viitattu 6.5.2021.
4. 1 2 3 4 5 6  Rasmus Reijola *Elite Prospects*. Everysport Media Group AB.  (englanniksi)
5. ↑  Rasmus Reijola The Internet Hockey Databasessa (englanniksi)
6. ↑  Rovaniemelle kolme uutta pelaajasopimusta *Jatkoaika.com*.  24.5.2017. Jatkoaika r.y. Viitattu 11.1.2019.
7. ↑  Rasmus Reijola Eurohockey-sivustolla (englanniksi)
8. ↑  Jalonen, Krister: Alaskasta Rovaniemelle siirtynyt maalivahti teki maalin Mestiksessä – SM-liigapelaajalta tyhjentävä kuitti *is.fi*.  4.11.2017. Sanoma Media Finland Oy. Viitattu 11.1.2019.
9. ↑  RoKi-vahti Reijola HPK:lle pätkäavuksi *Jatkoaika.com*.  10.1.2019. Jatkoaika r.y. Viitattu 11.1.2019.
10. ↑  HIFK - HPK, 11.1.2019 *liiga.fi*.  11.1.2019. Jääkiekon SM-liiga Oy. Viitattu 11.1.2019.
11. ↑  Cornet ja Nenonen poissa runkosarjan loppuun – Reijola takaisin RoKiin *hpk.fi*.  5.2.2019. HPK Liiga Oy. Viitattu 5.2.2019.
12. ↑  Hallitseva mestari HPK julkaisi ensi kauden joukkueen rungon − mukana tehokanukki Kunyk ja konkaripakin jatkosopimus *Jatkoaika.com*.  10.5.2019. Jatkoaika r.y. Viitattu 15.5.2019.
13. ↑  Matches *championshockeyleague.com*.  8.10.2019. Champions Hockey League (CHL) AG. Viitattu 8.10.2019. (englanniksi)
14. ↑  HPK - Jukurit, 14.2.2020 *liiga.fi*.  14.2.2019. Jääkiekon SM-liiga Oy. Viitattu 14.2.2019.
15. ↑  Mänty-Sorvari, Laurell: Pelaaja-arviot, 2019-20: HPK:n juhlakaudella nähtiin tähtiloistoa Kunykin johdolla, mutta myös floppeja *Jatkoaika.com*.  18.3.2020. Jatkoaika r.y. Viitattu 1.4.2020.
16. ↑  Rasmus Reijola täydentämään Sportin maalivahtiosastoa - "Kunnianhimoinen urheilija, joka on selvästi menossa urallaan eteenpäin" *Jatkoaika.com*.  19.5.2020. Jatkoaika r.y. Viitattu 19.5.2020.
17. ↑  Sportin ja Reijolan putket poikki Jyväskylässä *ilkkapohjalainen.fi*.  23.10.2020. I-Mediat Oy. Viitattu 22.3.2023.
18. ↑  Maalivahtikaksikko Hovinen & Reijola jatkavat kotkapaidassa *vaasansport.fi*.  23.3.2021. Hockey-Team Vaasan Sport Oy. Viitattu 24.3.2021.
19. ↑  Tarkkanen, Joni: Sportin pelaaja-arviot 2021−2022: Johansson ja Heshka kannattelivat puolustusosastoa, mutta hyökkääjien osalta tehot jäivät piippuun *Jatkoaika.com*.  2.4.2022. Jatkoaika r.y. Viitattu 16.4.2022.
20. ↑  Määttä, Arto: Vaasan Sport teki jatkosopimukset kolmelle pelaajalle *Jatkoaika.com*.  12.1.2022. Jatkoaika r.y. Viitattu 12.1.2022.
21. ↑  Tommi Reijola *Elite Prospects*. Everysport Media Group AB.  (englanniksi)

Sport – SM-liiga
7 Lerby |
10 Lööke |
11 Hjalmarsson |
12 Stråka |
13 Riska |
15 Vesala |
16 Johnsson |
17 Stålberg |
21 Nalli |
25 Holmström |
28 Sundstöm |
36 Tommila |
37 Leppänen |
52 Hietanen |
53 Aarnio |
60 Reijola |
63 Heikkinen |
71 Nieminen |
77 Povše |
95 Svoboda |
96 Mašič |
-- Mattsson |
-- Miketinac |
-- Scarlett  

Päävalmentaja Dufva •
Valmentaja Hahl •
Valmentaja Nukari •
MV-valmentaja / joukkueenjohtaja Lipsanen •
Fysiikkavalmentaja Andersson